KTC หากไร้ ‘ระเฑียร’
คุณระเฑียร ศรีมงคล ซีอีโอ คนปัจจุบันของ บัตรกรุงไทย หรือ KTC มักถูกเรียกว่า “คุณหมอ” ครับ
23 ส.ค. 2561

ลูบคมตลาดทุน : ธนะชัย ณ นคร
คุณระเฑียร ศรีมงคล ซีอีโอ คนปัจจุบันของ บัตรกรุงไทย หรือ KTC มักถูกเรียกว่า “คุณหมอ” ครับ
นั่นเพราะเขาจบการศึกษา แพทยศาสตรบัณฑิต (ศิริราช) มหาวิทยาลัยมหิดล
และยังจบบริหารธุรกิจมหาบัณฑิต มหาวิทยาลัยธรรมศาสตร์ และปริญญาโทรัฐประศาสนศาสตรมหาบัณฑิต มหาวิทยาลัยราชภัฏสวนสุนันทา
ในด้านการทำงานเคยเป็นหมอรักษาโรคทั่วไป
และเข้าสู่วงการธนาคารที่แบงก์กรุงศรี, บงล.เอกธนา และร่วมงานกับธนาคารนครหลวงไทย (SCIB)
ผ่านมาถึงวันนี้กับตำแหน่งซีอีโอในเคทีซี อยู่มากว่า 7 ปีครึ่งแล้ว
ตำแหน่งนี้ของเคทีซีเหมือนจะไม่มีวาระ
หรือให้อยู่ไปจนกว่าจะเกษียณ หรืออายุ 60 ปี นั่นแหละ
คุณหมอระเฑียร จะมีอายุครบ 60 ปีในช่วงเดือนพฤศจิกายน ปี 2562 
นั่นเท่ากับว่า เขาจะอยู่ในตำแหน่งนี้ได้อีกเพียง 15 เดือน นับจากนี้ไป
ส่วนตัวนั้นเชื่อว่า หลายคนคงจะแอบเสียดายเมื่อต้องถึงวันนั้นจริง ๆ
เพราะตลอดหลายปีที่บริหารเคทีซี เขามักจะสร้างเซอร์ไพรส์ในด้านการตลาด และผลประกอบการให้กับเคทีซีอยู่เสมอ
ในช่วงที่เข้ามารับตำแหน่งนั้น
เคทีซีกำลังเผชิญปัญหาด้านผลประกอบการ
แต่คุณหมอระเฑียรเองก็ไช้เวลาไม่นานนัก เพื่อพลิกฟื้นเคทีซีให้กลับมาเป็นหุ้นที่มีความแข็งแกร่งอย่างมาก
เคทีซี ผลประกอบการดีขึ้นตามลำดับ
กำไรมากขึ้นทุกปี
และแต่ละปีก็มักจะสร้างเซอร์ไพรส์มาโดยตลอด มีกำไรมากกว่าที่นักวิเคราะห์คาดการณ์กันไว้
ช่วงกลางปี 2560 เคทีซีถูกมองว่า จะเผชิญกับความท้าทายด้านการกำหนดนโยบายหรือากรควบคุมอัตราดอกเบี้ยและการปล่อยสินเชื่อไม่มีหลักประกันจาก ธปท.
แต่ก็ยังสามารถผ่านความท้าทายนั้นมาได้อย่างน่าอัศจรรย์
และผ่านมาถึงวันนี้ เคทีซียังคงมองหาผลิตภัณฑ์ทางการเงิน
หรือช่องทางที่จะพยายามเพิ่มรายได้ หรือเป็นสินค้าทางการเงินเพื่อเพิ่มมาร์จิ้นให้กับบริษัทต่อไป
ล่าสุดคือการเข้าไปยังตลาดกลางลงมาล่าง เพื่อลุยธุรกิจสินเชื่อนาโนไฟแนนซ์ และพิโกไฟแนนซ์
ก่อนหน้านี้มีสถาบันการเงินหลายแห่งได้รับใบอนุญาตทำธุรกิจการเงินทั้ง 2 ประเภท
มีทั้งประสบความสำเร็จ และต้องชะลอการปล่อยสินเชื่อประเภทนี้ โดยเฉพาะนาโนไฟแนนซ์
สินเชื่อ 2 ประเภท มีอัตราดอกเบี้ยที่ถูกกำหนดไว้ว่าจะจัดเก็บได้ไม่เกิน 36%
แม้ดอกเบี้ยจะถูกกำหนดไว้สูง
แต่ความเสี่ยงก็ย่อมสูงขึ้นตามไป
แต่เท่าที่ดูบทวิเคราะห์ของโบรกฯ และมุมมองของนักลงทุนในตลาดหุ้น
ต่างเชื่อว่า เคทีซีจะบริหารความเสี่ยงตรงนี้ได้ และไม่น่าจะเข้ามากระทบต่อหนี้เอ็นพีแอลอย่างมีนัยสำคัญมากนัก
หรืออาจจะไม่มีเลยก็ได้
ปัจจุบันหนี้เอ็นพีแอลของเคทีซีนั้นมีเท่าหางอึ่ง หรือคิดเป็น 1.3% เท่านั้น ถือว่าต่ำมาก
สะท้อนถึงการบริหาร หรือควบคุมหนี้ให้มีคุณภาพได้ในระดับที่ดี
แม้เรื่องนี้จะต้องส่งเรื่องไปยังแบงก์กรุงไทย หรือ KTB เพื่อขออนุมัติดำเนินการ
แต่เชื่อสิ ไม่มีปัญหาแน่นอน
ผ่านฉลุย……
สินเชื่อทั้งนาโน และพิโกไฟแนนซ์ กลับกลายเป็นอีกทางออกของเคทีซี ที่พยายามเพิ่มสินค้าที่มีมาร์จิ้นสูงเข้ามาชดเชยกับรายได้จากดอกเบี้ยบัตรเครดิตที่หายไป และการถูกกำหนดวงเงินสินเชื่อจาก ธปท.
ว่ากันว่า คุณหมอระเฑียร ได้รับความไว้วางใจกับคุณอภิศักดิ์ ตันติวรวงศ์ รัฐมนตรีคลังค่อนข้างมาก
ถึงขนาดที่เคยถูกทาบทามให้ลงสมัครเอ็มดีของกรุงไทย
แต่ไปติดขัดในเกณฑ์บางอย่างเกี่ยวกับการดำรงตำแหน่งในบริษัทลูกของกรุงไทย และจะขึ้นมาตรงจุดนี้ไม่ได้
ปัจจุบัน นอกเหนือจากในเคทีซี
คุณหมอระเฑียร ยังรั้งตำแหน่ง รองประธานกรรมการ, กรรมการอิสระ และประธานกรรมการตรวจสอบ หุ้น IVL ด้วย
และล่าสุด ช่วงปลายเดือนกรกฎาคม 2561
คณะรัฐมนตรี (ครม.) เห็นชอบตามที่กระทรวงการคลังเสนอ แต่งตั้งให้คุณหมอระเฑียร เป็นประธานกรรมการ การยาสูบแห่งประเทศไทย (กยท.) คนใหม่ เพื่อไปจัดระเบียบโครงสร้าง
กลับมาที่หุ้นเคทีซี
ณ วันนี้ ราคาหุ้นปรับขึ้นมาอย่างมาก เพื่อรับกับผลประกอบการและโอกาสในการสร้างกำไรของเคทีซีที่มีอยู่ตลอดเวลา
แม้การนั่งในตำแหน่งของคุณหมอระเฑียรจะเหลืออยู่อีก 15 เดือน
แต่ก็น่าสนใจว่า บุคคลที่เข้ามารับไม้ต่อนั้น จะนำพาเคทีซีไปในทิศทางใด
และจะมีอะไรเซอร์ไพรส์เรื่อย ๆ ไหม
ในวันที่ต้องไร้คุณหมอระเฑียร